Doček 2005. nije omeo NBA: igrano je 6 utakmica (1/1/05) - 2005-01-01
Gordan Giriček na povratku prema prvoj petorki Utah Jazza: igrao je 19 minuta, ubacio 10 koševa, uz dva skoka i dvije asistencije
Predstojeći doček Nove Godine nije omeo košarkaše NBA. Odigrano je šest utakmica ... ustvari, dvije su još u toku. U Salt Lake Cityju, Sacramento Kings su zahvaljujući sjajnoj igri Chrisa Webbera i Peđe Stojakovića u drugoj polovici utakmice pobijedili Utah Jazz sa 109 prema 102. Kod poraženih Jazzera – kojima je to sedmi poraz u zadnjih osam utakmica -, Carlos Boozer je ubacio 25 koševa, uz 10 skokova, a Keith McLeod je imao 14 ubačaja i 11 asistencija. Gordan Giriček se vraća prema prvoj petorki: igrao je 19 minuta, ubacio 10 koševa uz dva skoka i dvije asistencije. U Denveru, domaćim Nuggetsima je uspjelo pobijediti Philadelphia 76-erse u prvoj utakmici koju su igrali pod novim trenerom Michaelom Cooperom. Carmelo Anthony je ubacio 24 koša, dok mu je publika dobacivala čestitke na zarukama sa novinarkom MTV-ja, La La Vasquez. Allen Iverson je ubacio 29 koševa, uz osam asistencija, ali u posljednjoj četvrtini nije bio najuspješniji i nije uspio nadoknaditi prednost Nuggetsa. U Bostonu, Celticsi su pobijedili gostujuće Washington Wizards sa 108 prema 103, a u Charlotteu, domaći Bobcatsi nisu imali puno šansi protiv razigranih Seattle SuperSonics. Još se igra utakmica u Los Angelesu, između Clippersa i San Antonio Spursa u kojoj gosti vode. U Houstonu gostuju Milwaukee Bucksi i, za sada, zaostaju za Rocketsima.